CELEX: 32012D0790
Language: lt
Date: 1355443200000
Title: 2012/790/ES: 2012 m. gruodžio 14 d. Komisijos įgyvendinimo sprendimas dėl Tarybos sprendimo 2009/470/EB tikslų, susijusių su Sąjungos finansine parama ES etaloninei likučių tyrimo laboratorijai 2012 m. sausio 1 d. – gruodžio 31 d. (pranešta dokumentu Nr. C(2012) 9286)

18.12.2012   
            
            
               LT
            
            
               Europos Sąjungos oficialusis leidinys
            
            
               L 348/28
            
         KOMISIJOS ĮGYVENDINIMO SPRENDIMAS
   2012 m. gruodžio 14 d.
   dėl Tarybos sprendimo 2009/470/EB tikslų, susijusių su Sąjungos finansine parama ES etaloninei likučių tyrimo laboratorijai 2012 m. sausio 1 d. – gruodžio 31 d.
   (pranešta dokumentu Nr. C(2012) 9286)
   (Tekstas autentiškas tik olandų kalba)
   (2012/790/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 31 straipsnio 1 ir 2 dalis,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (2), ypač į jo 32 straipsnio 7 dalį,
   kadangi:
   
               (1)
            
            
               remiantis Sprendimo 2009/470/EB 31 straipsniu Europos Sąjungos etaloninėms laboratorijoms gali būti skirta Sąjungos finansinė parama;
            
         
               (2)
            
            
               remiantis Tarybos reglamento (EB, Euratomas) Nr. 1605/2002 (3) (toliau – Finansinis reglamentas) 75 straipsniu ir Komisijos reglamento (EB, Euratomas) Nr. 2342/2002 (4) (toliau – Įgyvendinimo taisyklės) 90 straipsnio 1 dalimi, prieš prisiimant įsipareigojimą dėl išlaidų iš ES biudžeto, institucija ar valdžios institucijos, kurioms institucija yra pavedusi įgaliojimus, turi priimti finansavimo sprendimą, kuriame išdėstomi pagrindiniai su išlaidomis susijusių veiksmų elementai;
            
         
               (3)
            
            
               2011 m. rugsėjo 12 d. Komisijos įgyvendinimo reglamente (ES) Nr. 926/2011 dėl Tarybos sprendimo 2009/470/EB tikslų, susijusių su Sąjungos finansine parama pašarų, maisto ir gyvūnų sveikatos sektoriaus ES etaloninėms laboratorijoms (5), nustatyta, kad Sąjungos finansinė parama skiriama, jei patvirtintos darbo programos yra veiksmingai įgyvendinamos ir paramos gavėjai visą reikalingą informaciją pateikia per nustatytą laiką;
            
         
               (4)
            
            
               2012 m. birželio 27 d. Komisijos reglamentu (ES) Nr. 563/2012, kuriuo dėl ES etaloninių laboratorijų sąrašo iš dalies keičiamas Europos Parlamento ir Tarybos reglamento (EB) Nr. 882/2004 VII priedas (6), Maisto saugos institutas (RIKILT) Vageningene, Nyderlanduose paskirtas ES etalonine likučių tyrimo laboratorija; minėtas reglamentas taikomas atgaline data nuo 2012 m. sausio 1 d.;
            
         
               (5)
            
            
               2011 m. rugsėjo mėn. RIKILT, teikdamas savo kandidatūrą, pateikė laikinąją 2012 m. darbo programą. Po paskyrimo RIKILT pateikė atnaujintą darbo programą ir atitinkamą biudžeto sąmatą. Komisija įvertino ir patvirtinto Europos Sąjungos etaloninių laboratorijų pateiktas atnaujintas 2012 m. darbo programas ir atitinkamas biudžeto sąmatas;
            
         
               (6)
            
            
               darbo programa įgyvendinama nuo 2012 m. sausio 1 d. Todėl finansavimas reikalingas nuo 2012 m. sausio 1 d.;
            
         
               (7)
            
            
               kadangi 2012 m. darbo programa yra pakankamai išsamus veiksmų pagrindas pagal Įgyvendinimo taisyklių 90 straipsnio 2 ir 3 dalis, šis sprendimas yra finansavimo sprendimas;
            
         
               (8)
            
            
               todėl Sąjungos finansinė parama turėtų būti teikiama paskirtoms Europos Sąjungos etaloninėms laboratorijoms, siekiant bendrai finansuoti jų veiklą, susijusią su Reglamento (EB) Nr. 882/2004 32 straipsnyje nustatytų funkcijų ir pareigų atlikimu. Sąjungos finansine parama finansuojama 100 % tinkamų finansuoti sąnaudų, apibrėžtų Įgyvendinimo reglamente (ES) Nr. 926/2011;
            
         
               (9)
            
            
               pagal 2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (7) 3 straipsnio 2 dalies a punktą gyvūnų ligų likvidavimo ir kontrolės programos (veterinarijos priemonės) finansuojamos iš Europos žemės ūkio garantijų fondo (toliau – EŽŪGF). Be to, to reglamento 13 straipsnio antroje pastraipoje numatyta, kad išimtiniais tinkamai pagrįstais atvejais įgyvendinant 1990 m. birželio 26 d. Tarybos sprendime 90/424/EEB dėl išlaidų veterinarijos srityje (8) nurodytas priemones ir programas valstybių narių ir EŽŪGF paramos gavėjų patirtos administravimo ir darbuotojų išlaidos finansuojamos iš fondo lėšų. Finansų kontrolės tikslais taikomi Reglamento (EB) Nr. 1290/2005 9, 36 ir 37 straipsniai;
            
         
               (10)
            
            
               šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   2011 m. rugsėjo 27 d. RIKILT – Maisto saugos instituto, kuris yra Vageningeno Universiteto ir Mokslinių tyrimų centro padalinys, pateikta 2012 m. darbo programa patvirtinama.
   2.   Sąjunga skiria finansinę paramą RIKILT – Maisto saugos institutui, Vageningeno Universiteto ir Mokslinių tyrimų centro padaliniui, likučių tyrimams atlikti. Laboratorija atlieka Reglamento (EB) Nr. 882/2004 VII priedo I dalies 12a punkte nustatytas funkcijas ir pareigas.
   3.   Sąjungos finansine parama finansuojama 100 % tinkamų finansuoti sąnaudų, apibrėžtų Įgyvendinimo reglamente (ES) Nr. 926/2011, kurias tas institutas patirs vykdydamas darbo programą, tačiau 2012 m. sausio 1 d. – gruodžio 31 d. laikotarpiui skiriama suma neviršija 470 000 EUR, iš kurių techniniam seminarui apie likučių tyrimą surengti skiriama ne daugiau kaip 25 000 EUR.
   2 straipsnis
   Šis sprendimas skirtas RIKILT – Maisto saugos institutui, Vageningeno universiteto ir mokslinių tyrimų centro padaliniui, Akkermaalsbos 2, Building No 123, 6708 WB Wageningen, Nyderlandai.
   
      Priimta Briuselyje 2012 m. gruodžio 14 d.
      
         
            Komisijos vardu
         
         Tonio BORG
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  OL L 165, 2004 4 30, p. 1.
   
      (3)  OL L 248, 2002 9 16, p. 1.
   
      (4)  OL L 357, 2002 12 31, p. 1.
   
      (5)  OL L 241, 2011 9 17, p. 2.
   
      (6)  OL L 168, 2012 6 28, p. 24.
   
      (7)  OL L 209, 2005 8 11, p. 1.
   
      (8)  OL L 224, 1990 8 18, p. 19.